Luis Suarez jhedded li jippubblika xi ittri elettroniċi mibgħuta minn Barcelona lilu stess L-attakkant internazzjonali Urugwajan Luis Suarez qed jhedded li jippubblika xi ittri elettroniċi mibgħuta minn Barcelona lilu stess fejn fih kien hemm kontenut partikolari. Fil-fatt skont Suarez, il-club Katalan kiteb direttament lilu fejn għamlulu ċerti projbizzjonijiet ma' liema timijiet jkun jista' jingħaqad magħhom. Dawn jinkludu lil Valencia, Real Madrid u Atletico Madrid li huma kkunsidrati bħala r-rivali diretti tal-Blaugrana fit-taqtiegħa għat-titlu Spanjol. Minkejja kollox, it-trasferiment ta' Suarez minn ma' Barcelona għal ma' Atletico Madrid mistenni jseħħ fis-sigħat li ġejjin għas-somma ta' €6 miljun. Qabel ma ġara dan kollu, l-attakkant veteran Sudamerikan kien se jieħu passi drastiċi kontra l-ex club tiegħu wara li bdew jagħmlulu ħafna bsaten fir-roti sabiex jitlaq minn magħhom. Il-club mill-Katalunja bagħat ittra elettronika lil Suarez fejn qal li ma kienx se jħallih jitlaq iktar u iktar li jingħaqad ma' club li hu rivali dirett tiegħu għar-rebħ tal-kampjonat Spanjol. Hekk kif kollox kien jidher li Suarez kellu jingħaqad ma' Juventus, dan il-ftehim spiċċa ħesrem biex minfloku ċ-champions Taljani ġabu lura lil Alvaro Morata mingħand l-istess Atletico Madrid. Dawn tal-aħħar kienu qed ifittxu attakkant u meta raw li ċ-champions Taljani ma waslux għalih, approfittaw mis-sitwazzjoni u marru għall-Urugwajan bl-aġent tal-plejer li beda jinnegozja magħhom. Wara din it-theddida ta' Suarez, jidher li d-diriġenti Katalani żammew pass lura u bdew negozjati mal-Colchoneros sabiex il-player ta' 33 sena jkun jista' jilgħba f'Estadio Wanda Metropolitano. Sadanittant apparti Atletico Madrid, kien hemm ukoll Paris St Germain, Manchester City u Real Madrid li kienu interessati fl-akkwist tal-iskorer prolifiku Urugwajan. Luis Suarez lagħab ukoll ma' Nacional, Groningen, Ajax u Liverpool qabel ma ngħaqad ma' Barcelona fis-sena 2014. Minn dakinhar 'l hawn hu lagħab 191 partita u skorja 147 goal.